劉生詩
作者：韓愈
朝代：唐

paragraphs: 生名師命其姓劉，自少軒輊非常儔。
棄家如遺來遠遊，東走梁宋暨揚州。
遂凌大江極東陬，洪濤舂天禹穴幽。
越女一笑三年留，南逾橫嶺入炎州。
青鯨高磨波山浮，怪魅炫曜堆蛟虬。
山㺑讙譟猩猩遊，毒氣爍體黃膏流。
問胡不歸良有由，美酒傾水{炙火=肉}肥牛。
妖歌慢舞爛不收，倒心廻腸爲青眸。
千金邀顧不可酬，乃獨遇之盡綢繆。
瞥然一餉成十秋，昔鬚未生今白頭。
五管歷徧無賢侯，迴望萬里還家羞。
陽山窮邑惟猿猴，手持釣竿遠相投。
我爲羅列陳前修，芟蒿斬蓬利鋤耰。
天星廻環數纔周，文學穰穰囷倉稠。
車輕御良馬力優，咄哉識路行勿休，往取將相酬恩讐。